บอร์ด NCL ไฟเขียวออกหุ้นกู้ 1 พันลบ. ดอกเบี้ย 7% รองรับการขยายธุรกิจ
บอร์ด NCL ไฟเขียวออกหุ้นกู้ 1 พันลบ. อายุ 2 ปี ดอกเบี้ย 7% รองรับการขยายธุรกิจ มั่นใจรายได้ปีนี้นิวไฮ โตไม่ต่ำกว่า 50-60%
บอร์ด NCL ไฟเขียวออกหุ้นกู้ 1 พันลบ. อายุ 2 ปี ดอกเบี้ย 7% รองรับการขยายธุรกิจ มั่นใจรายได้ปีนี้นิวไฮ โตไม่ต่ำกว่า 50-60%
24 มิ.ย. 2565

นายพงษ์เทพ วิชัยกุล กรรมการผู้จัดการ บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL ผู้ให้บริการจัดการระบบโลจิสติกส์ ครบวงจร (Logistics Solution Provider) เปิดเผยว่า คณะกรรมการบริษัทฯ อนุมัติออกหุ้นกู้ จำนวนไม่เกิน 1,000 ล้านบาท หรือเงินสกุลต่างประเทศในวงเงินเทียบเท่าเงินบาทจำนวนดังกล่าว โดยประเภทของหุ้นกู้อาจเป็นหุ้นกู้ด้อยสิทธิหรือไม่ด้อยสิทธิชนิดทยอยคืนเงินต้นหรือคืนเงินต้นครั้งเดียวเมื่อครบกำหนดไถ่ถอน มีประกันหรือไม่มีประกัน มีหรือไม่มีผู้แทนผู้ถือหุ้นกู้ ทั้งนี้ขึ้นอยู่กับความเหมาะสมของสภาวะตลาดในขณะออกและเสนอขายหุ้นกู้นั้นๆ โดยมีวัตถุประสงค์เพื่อรองรับการขยายธุรกิจ เป็นแหล่งเงินทุนเพื่อการดำเนินกิจการของบริษัทฯ
“การออกหุ้นกู้นั้น บริษัทฯ จะเสนอขายในประเทศหรือต่างประเทศให้แก่ประชาชนและหรือผู้ลงทุนสถาบันและหรือผู้ลงทุนโดยเฉพาะเจาะจงหรือเป็นการทั่วไปและในการออก โดยเสนอขายตราสารหนี้ จะออกและเสนอขายคราวเดียวเต็มจำนวนหรือหลายคราวก็ได้ อายุ 2 ปี อัตราดอกเบี้ยประมาณร้อยละ 7 ต่อปี ชำระดอกเบี้ยทุก 3 เดือน ไม่มีหลักประกัน โดยบริษัทฯ จะจัดประชุมวิสามัญผู้ถือหุ้น ครั้งที่ 2/65 ในวันที่ 26 กรกฎาคมนี้ เวลา 10.00 น. เพื่อขออนุมัติจากผู้ถือหุ้น” นายพงษ์เทพ กล่าว
ทั้งนี้สืบเนื่องจากเมื่อวันที่ 24 กุมภาพันธ์ 2565 คณะกรรมการบริษัทฯ มีมติอนุมัติให้จัดตั้งบริษัทย่อย ล่าสุดได้เพิ่มทุนจดทะเบียนบริษัทจากเดิมเป็น 10,000,000 บาท มีจำนวนหุ้น 100,000 หุ้น มูลค่าหุ้น หุ้นละ 100 บาท โดยมีสัดส่วนการถือหุ้นแบ่งเป็น NCL ถือหุ้นร้อยละ 100 เพื่อประกอบธุรกิจจัดซื้อ จัดหาและธุรกิจ Fulfillment รองรับการขยายธุรกิจและเสริมสร้างฐานะทางการเงินให้มีศักยภาพเหมาะสมกับการดำเนินธุรกิจในอนาคต
อย่างไรก็ตามบริษัทฯ ยังคงคาดว่ารายได้ในปีนี้มีโอกาสทำ New High หรือเติบโตไม่ต่ำกว่า 50-60% จากปี 2564 ที่ทำได้ 1,923.89 ล้านบาท หลังธุรกิจการขนส่งระหว่างประเทศเติบโตโดดเด่น เพราะได้รับปัจจัยบวกจากสถานการณ์การแพร่ระบาดของโควิด-19 ที่เริ่มคลี่คลายและมีการผ่อนคลายในหลายๆ มาตรการ ส่งผลให้เศรษฐกิจในหลายๆ ประเทศดีขึ้น